ΓΡΑΠΤΗ ΕΡΩΤΗΣΗ E-1468/98

υποβολή: Rosemarie Wemheuer (PSE) προς την Επιτροπή

(13 Μαΐου 1998)

Θέμα: Ευθύνη των υπαλλήλων

Σύμφωνα με το άρθρο 73 του δημοσιονομικού κανονισμού της ΕΚ, κάθε διατάκτης υπέχει πειθαρχική και, ενδεχομένως, χρηματική ευθύνη, όταν βεβαιώνει τα προς είσπραξη έσοδα ή εκδίδει τα εντάλματα εισπράξεως, αναλαμβάνει μία δαπάνη ή υπογράφει ένταλμα πληρωμής, χωρίς να συμμορφούται προς τον δημοσιονομικό κανονισμό και τις διατάξεις εκτελέσεώς του. Το αυτό ισχύει αν αμελήσει να συντάξει πράξη δημιουργούσα απαίτηση ή εάν καθυστερήσει αδικαιολογήτως. Μία παρόμοια ευθύνη προβλέπεται από το άρθρο 74 για τον δημοσιονομικό ελεγκτή και το άρθρο 75 για τον υπόλογο. Σύμφωνα με το άρθρο 22 του Κανονισμού Υπηρεσιακής Καταστάσεως των Υπαλλήλων οι υπάλληλοι μπορούν σε γενικές γραμμές να κληθούν να καταβάλλουν πλήρως ή εν μέρει αποζημίωση της βλάβης την οποίαν υπέστησαν οι Κοινότητες από σοβαρές αμέλειες κατά την άσκηση των καθηκόντων τους ή επ' ευκαιρία της άσκησης των καθηκόντων τους.

1. Σε πόσες περιπτώσεις έχει κάνει η Επιτροπή χρήση των εν λόγω νομικών διατάξεων κατά τη διάρκεια των τελευταίων 10 ετών, κατανεμημένες ανά νομική βάση;

2. Ποια ποσά έχουν επιστραφεί με τον τρόπο αυτό στον κοινοτικό προϋπολογισμό;

3. Σε πόσες περιπτώσεις ζητήθηκε πειθαρχική ευθύνη πέραν από τη χρηματική ευθύνη;

4. Σύμφωνα με ποιες αρχές ενεργεί η Επιτροπή στον εν λόγω τομέα, κυρίως δε πώς αξιολογεί τις διάφορες διαβαθμίσεις της ευθύνης (πρόθεση, βαρειά, μισή και ελαφρά αμέλεια);

5. Με ποιο τρόπο οι αρμόδιες υπηρεσίες στον τομέα της εφαρμογής των εν λόγω κυρώσεων λαμβάνουν γνώση των περιπτώσεων από τις οποίες προέκυψε η ευθύνη των υπαλλήλων, ποιος είναι ο λόγος στον εν λόγω τομέα του δημοσιονομικού ελεγκτή και του υπόλογου;

6. Ποιοι κανονισμοί εφαρμόζονται για την εφαρμογή των ανωτέρω διατάξεων καθώς και την ίση εφαρμογή τους σε όλους τους υπαλλήλους ανεξάρτητα από την αρχαιότητά τους και τον βαθμό τους;

7. Είναι σωστό να υποθέσουμε ότι η αρμόδια υπηρεσία διεκδικεί τις ανωτέρω αποζημιώσεις εν πλήρει ανεξαρτησία και αμεροληψία;

Απάντηση του κ. Liikanen εξ ονόματος της Επιτροπής

(7 Ιουλίου 1998)

Τα άρθρα 22 του κανονισμού υπηρεσιακής κατάστασης των υπαλλήλων και 73, 74 και 75 του δημοσιονομικού κανονισμού(1) δεν χρησιμοποιήθηκαν τα τελευταία 10 χρόνια ως νομική βάση για να ληφθούν από τους μόνιμους και έκτακτους υπαλλήλους του οργάνου τα προς επιστροφή στον κοινοτικό προϋπολογισμό ποσά. Για το σκοπό αυτό, η Επιτροπή χρησιμοποίησε αντίθετα τις νόμιμες οδούς της βελγικής νομολογίας συμμετέχοντας ως πολιτική αγωγή στη διαδικασία και ασκώντας στη συνέχεια στο αστικό δικαστήριο αγωγή αποζημίωσης.

Ο κανονισμός της υπηρεσιακής κατάστασης δέχεται, όπως προκύπτει από τα άρθρα 87, 88 και 89 ότι τα πειθαρχικά παραπτώματα μπορεί να παρουσιάζουν διαφορετικούς βαθμούς σοβαρότητας, αλλά δεν καθορίζει τα κριτήρια που πρέπει να ληφθούν υπόψη για να εκτιμηθεί η σοβαρότητα αυτή. Η Αρμόδια για τους διορισμούς αρχή (ΑΙΡΝ) διατηρεί επομένως περιθώριο κινήσεων στον τομέα αυτόν.

Κανένας ειδικός ρόλος δεν προβλέπεται για τον δημοσιονομικό ελεγκτή στις περιπτώσεις αυτές. Κατά συνέπεια, ο δημοσιονομικός ελεγκτής πρέπει να παρέμβει κατά τον τρόπο που προβλέπεται από το δημοσιονομικό κανονισμό και ιδίως από τα άρθρα 28, 29, 36, 37, 38, 39, και 47.

Τα περιστατικά γνωστοποιούνται στην Αρμόδια για τους διορισμούς αρχή με διάφορους τρόπους: μέσω της ιεραρχίας, με έρευνα της Γενικής επιθεώρησης των υπηρεσιών (ΓΕΥ) από την Διοικητική μονάδα "Συντονισμός της καταπολέμησης της απάτης" (UCLAF) ή από τις δικαστικές αρχές και με κάθε άλλο νομικά αποδεκτό τρόπο στο πλαίσιο της τήρησης των δικαιωμάτων της υπεράσπισης. Πρέπει στο πλαίσιο αυτό να επισταθεί η προσοχή στο νέο εδάφιο 2 του άρθρου 76, όπως προκύπτει από την "έβδομη δέσμη" τροποποίησης του Δημοσιονομικού κανονισμού(2) που ορίζει ότι "στην αρχή που είναι αρμόδια για να κινήσει τη διαδικασία σχετικά με την πειθαρχική και χρηματική ευθύνη κοινοποιούνται όλα τα χρήσιμα στοιχεία ή πληροφορίες, συμπεριλαμβανομένων των τυχών εκθέσεων και των αρνήσεων θεώρησης του δημοσιονομικού ελεγκτή".

Ο δημοσιονομικός λογιστής και ο υπόλογος έχουν την υποχρέωση να κοινοποιούν στον αρμόδιο γενικό διευθυντή ή/και την Αρμόδια για τους διορισμούς αρχή κάθε πληροφορία που ενδέχεται να αιτιολογεί την εφαρμογή των διατάξεων των άρθρων 73-75 του δημοσιονομικού κανονισμού και των άρθρων 22, 87, 88 και 89 του κανονισμού υπηρεσιακής κατάστασης.

Οι διατάξεις του κανονισμού υπηρεσιακής κατάστασης των υπαλλήλων που διέπουν την πειθαρχική διαδικασία είναι οι τίτλοι VI "Πειθαρχικό καθεστώς" (άρθρα 86-89), το παράρτημα ΙΧ "Πειθαρχική διαδικασία", τα άρθρα 49, 50 και 50α του καθεστώτος που εφαρμόζεται επί του λοιπού προσωπικού της Κοινότητας για τους έκτακτους υπαλλήλους και των άρθρων 76 και 77 του ιδίου καθεστώτος για τους επικουρικούς υπαλλήλους.

Όσον αφορά την τελευταία ερώτηση του αξιότιμου μέλους του Κοινοβουλίου η απάντηση είναι θετική.

(1) EE L της 31.12.1997.

(2) COM(97)542 τελικό.